[pic] | EUROOPA ÜHENDUSTE KOMISJON |

Brüssel 27.10.2009

KOM(2009)600 lõplik

KOMISJONI TEATIS EUROOPA PARLAMENDILE JA NÕUKOGULE

mitmeaastase finantsraamistiku (2007–2013) muutmise kohtaEnergeetika valdkonna projektide rahastamine Euroopa majanduse elavdamise kava raames (teine redaktsioon)

Ettepanek

EUROOPA PARLAMENDI JA NÕUKOGU OTSUS

millega muudetakse 17. mai 2006. aasta institutsioonidevahelist kokkulepet eelarvedistsipliini ja usaldusväärse finantsjuhtimise kohta seoses mitmeaastase finantsraamistikuga

KOMISJONI TEATIS EUROOPA PARLAMENDILE JA NÕUKOGULE

mitmeaastase finantsraamistiku (2007–2013) muutmise kohta

Energeetika valdkonna projektide rahastamine Euroopa majanduse elavdamise kava raames (teine redaktsioon)

Sissejuhatus

Euroopa Parlament, nõukogu ja komisjon leppisid 2. aprillil 2009 toimunud kolmepoolsel kohtumisel komisjoni 10. detsembri 2008. aasta finantsraamistiku muutmise ettepaneku („Üleeuroopaliste energiavõrkude sidumise ja lairiba-infrastruktuuri projektide rahastamine Euroopa majanduse taastamise kava raames”)[1] alusel kokku, et paketti rahastatakse järgmiselt:

1. Paketi eesmärk on elavdada täiendavalt majandust ja parandada energiajulgeolekut ning selle summa on jooksevhindades 5 000 miljonit eurot, mis jaguneb järgmiselt:

2. finantsraamistiku alamrubriiki 1A kuuluvate energeetikaprojektide rahastamiseks tehakse kättesaadavaks 3 980 miljonit eurot, sh 2 000 miljonit eurot 2009. aastal ja 1 980 miljonit eurot 2010. aastal;

3. lisaks tehakse rubriigis 2 kättesaadavaks 1 020 miljonit eurot lairiba-internetiühenduse arendamiseks maapiirkondades ja ühise põllumajanduspoliitika läbivaatamise raames kindlaksmääratud uute väljakutsetega seonduva tegevuse tõhustamiseks.

4. 5 000 miljoni euro suuruse kogusumma rahastamine tagatakse niipea kui võimalik järgmiselt:

5. Alamrubriigi 1A 2009. aasta ülemmäära suurendatakse 2 000 miljoni euro võrra, mida tasakaalustab rubriigi 2 2009. aasta ülemmäära vähendamine sama summa ulatuses kooskõlas 17. mai 2006. aasta eelarvedistsipliini ja usaldusväärset finantsjuhtimist käsitleva institutsioonidevahelise kokkuleppe[2] punktidega 21−23. Peale selle lisatakse 2009. aasta eelarvesse maaelu arenguks 600 miljonit eurot, et rahastada lairiba-internetiühendust ja tõhustada uute väljakutsetega seonduvat tegevust. Mitmeaastast finantsraamistikku muudetakse ja samal ajal muudetakse sellele vastavalt ka 2009. aasta eelarvet käesoleva muudetud komisjoni ettepaneku ja 2009. aasta eelarve esialgse paranduseelarveprojekti alusel.

6. Ülejäänud summa (2 400 miljonit eurot) rahastamine tagatakse hüvitusmehhanismi abil 2010. aasta eelarvemenetluse kooskõlastuskoosoleku raames, kasutades kõiki selle õigusraamistikus ettenähtud eelarvelisi vahendeid, mida vajadusel täiendatakse hiljemalt 2011. aasta eelarvemenetluse kooskõlastuskoosoleku raames:

7. Euroopa Parlament, nõukogu ja komisjon uurivad kõiki kättesaadavaid allikaid, mida võiks kasutada vahendite hüvitamiseks.

8. Enne rubriigis 2 kättesaadava summa kasutamise kaalumist tuleb 420 miljonit eurot siduda kulukohustustega, mis on ette nähtud lairiba-internetiühenduse arendamiseks ja 2010. aastal ühise põllumajanduspoliitika 2003. aasta reformi hindamise (ühise põllumajanduspoliitika läbivaatamise) raames kindlaksmääratud uute väljakutsetega seonduva tegevuse tõhustamiseks.

9. 1 980 miljoni euro hüvitamiseks kasutatakse 2009. aasta ülemmäärade raames ülejäänud varusid ning 2010. aasta kättesaadavaid varusid (võttes nõuetekohaselt arvesse institutsioonidevahelise kokkuleppe punkti 13) ning vajadusel ka muid kättesaadavaid vahendeid, sealhulgas 2011. aasta kättesaadavaid varusid. Hüvitusmehhanismi kasutamine ei mõjuta kaasotsustamismenetluse raames vastuvõetud programmide rahastamispakette ega iga-aastast eelarvemenetlust.

10. 2007.−2013. aasta finantsraamistiku üldist ülemmäära ei ületata.

Euroopa Parlamendi ja nõukogu 6. mai 2009. aasta otsusega muudeti finantsraamistikku 6. mail 2009, suurendades alamrubriigi 1A 2009. aasta ülemmäära 2 000 miljoni euro võrra[3].

Käesolev teatis sisaldab ettepanekut Euroopa Parlamendile ja nõukogule teha uus finantsraamistiku muutmise otsus, millega suurendataks alamrubriigi 1A kulukohustuste assigneeringute 2010. aasta ülemmäära 1 587 miljoni euro võrra. See jätaks esialgseks puudujäägiks 393 miljoni eurot, mis tuleb kõrvaldada, et katta kogu energeetika valdkonna projektide jaoks ette nähtud summa. Nimetatud kokkuleppe kohaselt tuleb puuduvad vahendid leida hiljemalt 2011. aasta eelarvemenetluse kooskõlastamise ajal.

Puudujäägi lõplikku suurust hinnatakse niipea kui 2009. aasta novembri alguses saavad teatavaks EAGFi meetmete lõplikud täitmisandmed rubriigi 2 raames. Samal ajal hakatakse hindama ka võimalikke uusi turuarenguid, mis võivad mõjutada 2010. aasta eelarvet. Komisjon uurib kõiki võimalikke rahastamisallikaid, et leida puuduvad vahendid eelarve kooskõlastamiskoosolekul 2009. aasta novembris.

Alamrubriigi 1A varude ja ümberpaigutuste kasutamine

Institutsioonidevahelise kokkuleppe punktiga 13 nähakse ette, et institutsioonid peavad tagama piisava varu ülemmäärade piires. Alamrubriigi 1A kulukohustuste assigneeringute 2009. aasta ülemmäärani ei ole varu jäänud. Alamrubriigi 1A 2010. aasta ülemmäärani on 43 miljoni euro suurune varu, mis hõlmab kirjalikku muutmisettepanekut nr 2 Kozloduy aatomielektrijaama tegevuse lõpetamise rahastamiseks ajavahemikul 2011–2013, ja 2011. aasta ülemmäärani 37 miljoni euro suurune varu, võttes arvesse komisjoni hiljutisi ettepanekuid üleilmse keskkonna- ja turvaseire (GMES), Kozloduy ja uute finantsjärelevalveasutuste kohta. Seetõttu on komisjon seisukohal, et nimetatud varusid ei saa kasutada Euroopa majanduse elavdamise kavas ettenähtud asjaomaste meetmete rahastamiseks.

Kolm institutsiooni nõustuvad vastavalt 2. aprillil 2009 vastu võetud deklaratsioonile, et „hüvitusmehhanismi kasutamine ei mõjuta kaasotsustamismenetluse raames vastuvõetud programmide rahastamispakette ega iga-aastast eelarvemenetlust”. Komisjon ei näe alamrubriigis 1A rohkem ümberpaigutusvõimalusi.

Kulukohustuste assigneeringud: ümberpaigutused rubriigist 2

Praegune varu rubriigi 2 2009. aasta kulukohustuste assigneeringute ülemmäärani on 901 miljonit eurot. See hõlmab kalandusprogrammide alatäitmisest tulenevat 34 miljonit eurot, mis on lisatud paranduseelarvesse nr 10/2009.

Peale selle ei saa kasutada 2009. aasta eelarvesse kaasatud assigneeringuid maaelu arendamiseks (250 miljonit eurot) ja kliimamuutusega toimetulekuks (20 miljonit eurot), sest puudub asjakohane õiguslik alus.

Arvestades, et põllumajandusaasta on praeguseks suletud, tehakse ettepanek anda rubriigi 2 allesolev 2009. aasta varu ja kasutamata assigneeringud Euroopa majanduse elavdamise kava energeetikaprojektide käsutusse alamrubriigi 1A raames.

Piimandusturul valitseva kriitilise olukorra tõttu on rubriigi 2 2010. aasta kulukohustuste assigneeringute ülemmäära raames tegelikult kasutatav mittesihtotstarbeline varu eeldatust väiksem, moodustades 844 miljonit eurot.

Komisjon teeb ettepaneku kasutada seda varu järgmiselt:

- rubriigis 2 eraldada 420 miljonit eurot lairiba-internetiühenduse arendamiseks maapiirkondades ja ühise põllumajanduspoliitika läbivaatamise raames kindlaksmääratud uute väljakutsetega seonduva tegevuse tõhustamiseks Euroopa majanduse elavdamise kava raames;

- alamrubriigis 1A eraldada täiendavad 124 miljonit eurot energeetikaprojektidele.

See jätab põllumajanduse jaoks 2010. aasta kulude ülemmäärani 300 miljoni euro suuruse varu, mis on vajalik finantsdistsipliini mehhanismi kohaldamise vältimiseks. Igal juhul on komisjon võtnud kohustuse võtta kõik asjakohased meetmed, et tagada kõigi ühise põllumajanduspoliitika kulude ja nende rahastamise kohta vastu võetud otsuste, sealhulgas ühise põllumajanduspoliitika läbivaatamise suhtes saavutatud kokkuleppe täitmine.

Kulukohustuste assigneeringud: ümberpaigutused rubriigist 5

Varu rubriigi 5 (Haldus) kulude ülemmäärani on 2009. aastal 131 miljonit eurot (kaasa arvatud varu suurenemine 55 miljoni euro võrra, mis tulenes alatäitmisest ja tehti kättesaadavaks paranduseelarvega nr 10/2009) ja 2010. aastal 230 miljonit eurot. Osa viimati nimetatud varust võib olla vajalik Lissaboni lepingu jõustumisega seotud täiendavate vajaduste katmiseks. Eelöeldut arvestades saab eraldada maksimaalselt 281 miljonit eurot (131 miljonit eurot 2009. aasta varust ja 150 miljonit eurot 2010. aasta varust).

Kulukohustuste assigneeringud: ümberpaigutused alamrubriigist 1B

Alamrubriigi 1B kulukohustuste assigneeringute 2010. aasta ülemmäärani jääb tänu väiksematele tehnilise abi nõudmistele 11 miljoni euro suurune varu, mida saab samuti kasutada.

Maksete assigneeringud

Seoses maksete assigneeringutega nõutakse institutsioonidevahelise kokkuleppe punkti 23 neljandas lõigus, et mis tahes muudatuse korral peab säilima asjakohane suhe kulukohustuste ja maksete vahel. Seega tuleb maksete assigneeringute aastaseid ülemmäärasid muuta, tuginedes alamrubriigi 1A täiendavate kulukohustuste assigneeringute jaoks ettenähtud maksetele ning maksete assigneeringute vähendamisele summa võrra, mis vastab 2009. ja 2010. aastaks alamrubriigis 1B ning rubriikides 2 ja 5 ettenähtud kulukohustuste assigneeringute vähenemisele.

Kokkuvõtlik tabel ja järeldus

Järgnevas tabelis on esitatud kokkuvõte finantsraamistiku kulukohustuste assigneeringute ja maksete assigneeringute ülemmäärades kavandatavatest muudatustest. Summad on väljendatud jooksevhindades.

[pic]

Kokkuvõttes muutus kulukohustuste ja maksete assigneeringute üldiste ülemmäärade seisukohast jooksevhindades mõju ei avalda.

Eespool tabelis esitatud finantsraamistikus on võetud arvesse kõnealuseid muudatusi.

Ametlikus otsuses finantsraamistiku läbivaatamise kohta tuleb viidata institutsioonidevahelise kokkuleppe raames kokku lepitud põhitabelile, mis on väljendatud 2004. aasta püsihindades. Seega arvutatakse jooksvas väärtuses summad 2004. aasta hindadesse ümber 2 % suuruse aastadeflaatori abil, nagu on ette nähtud institutsioonidevahelise kokkuleppe punktiga 16.

[pic]

Ettepanek

EUROOPA PARLAMENDI JA NÕUKOGU OTSUS

millega muudetakse 17. mai 2006. aasta institutsioonidevahelist kokkulepet eelarvedistsipliini ja usaldusväärse finantsjuhtimise kohta seoses mitmeaastase finantsraamistikuga

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Parlamendi, nõukogu ja komisjoni vahelist eelarvedistsipliini ja usaldusväärset finantsjuhtimist käsitlevat 17. mai 2006. aasta institutsioonidevahelist kokkulepet,[4] eriti selle punkti 21, punkti 22 esimest ja teist lõiku ning punkti 23,

võttes arvesse komisjoni ettepanekut

ning arvestades järgmist:

(1) 19. novembril 2009 toimunud eelarve kooskõlastamiskoosolekul leppisid Euroopa Parlament, nõukogu ja komisjon kokku täiendavate vahendite üksikasjades, mida antakse Euroopa majanduse elavdamise kava raames energeetika valdkonna ja lairiba-internetiühenduse projektide jaoks ning 2003. aasta ühise põllumajanduspoliitika reformi (läbivaatamise)[5] hindamise raames kindlaksmääratud uute väljakutsetega seonduva tegevuse tõhustamisse investeerimiseks. Kõnealused rahalised vahendid nõuavad kooskõlas institutsioonidevahelise kokkuleppe punktidega 21, 22 ja 23 mitmeaastase finantsraamistiku (2007–2013) muutmist, et suurendada 2010. aastaks rubriigis 1A ettenähtud kulukohustuste assigneeringute ülemmäära 1 587 miljoni euro võrra jooksevhindades.

(2) Rubriigi 1A ülemmäära suurendamine tasakaalustatakse täielikult 2009. ja 2010. aastaks alamrubriigis 1B ning rubriikides 2 ja 5 ettenähtud kulukohustuste assigneeringute ülemmäära vähendamisega kokku 1 587 miljoni euro võrra.

(3) Selleks et kohustuste ja maksete suhe püsiks tasakaalus, kohandatakse igaaastast maksete assigneeringute ülemmäära. Kohandamise mõju eelarvele on neutraalne.

(4) Seepärast tuleks eelarvedistsipliini ja usaldusväärset finantsjuhtimist käsitleva institutsioonidevahelise kokkuleppe I lisa vastavalt muuta[6],

ON VASTU VÕTNUD JÄRGMISE OTSUSE:

Ainus artikkel

Eelarvedistsipliini ja usaldusväärse finantsjuhtimise institutsioonidevahelise kokkuleppe I lisa asendatakse käesoleva otsuse lisaga.

Brüssel,

Euroopa Parlamendi nimel Nõukogu nimel

esimees esimees

LISA

[pic]

[1] KOM(2008) 859, lõplik/2.

[2] ELT L 139, 14.6.2006, lk 1.

[3] ELT L 132, 29.5.2009, lk 8.

[4] ELT L 139, 14.6.2006, lk 1.

[5] KOM(2008) 800, KOM(2008) 859, KOM(2009) 171 ja ELT L 132, 29.5.2009, lk 8.

[6] Eespool nimetatud kokkuleppest tulenevad näitajad arvutatakse ümber 2004. aasta hindadesse.